Ehdotus neuvoston päätökseksi makrotaloudellisen rahoitusavun myöntämisestä Bulgarialle /* KOM/97/0234 lopull. - CNS 97/0143 */



Virallinen lehti nro C 190 , 21/06/1997 s. 0029



Ehdotus neuvoston päätökseksi makrotaloudellisen rahoitusavun myöntämisestä Bulgarialle (97/C 190/11) KOM(97) 234 lopull. - 97/0143(CNS) (Komission esittämä 22 päivänä toukokuuta 1997) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 235 artiklan, ottaa huomioon komission ehdotuksen, ottaa huomioon Euroopan parlamentin lausunnon, sekä katsoo, että komissio on kuullut raha-asiain komiteaa ennen ehdotuksensa jättämistä, Bulgaria sitoutuu perustavanlaatuisiin talousuudistuksiin ja ponnistelee markkinatalousmallin toteuttamiseksi, Bulgaria ja Euroopan unioni ovat tehneet Eurooppa-sopimuksen, joka perustaa assosiaatiosuhteen, päätöksellä 91/311/ETY (1) neuvosto päätti myöntää Bulgarialle keskipitkän aikavälin rahoitusapua 290 miljoonan ecun arvosta varmistaakseen maan kestävän maksutaseen tasapainon, ja päätöksellä 92/511/ETY (2) neuvosto päätti myöntää Bulgarialle lisäapua 110 miljoonan ecun arvosta, sopeuttamista ja uudistusta koskevat lisätoimenpiteet ovat kuitenkin Bulgariassa tarpeen rahoitusalan vahvistamiseksi ja yksityistämisen nopeuttamiseksi, Bulgaria on tehnyt huhtikuussa 1997 Kansainvälisen valuuttarahaston (IMF) kanssa sopimuksen talousohjelmasta, jota tuetaan valmiusjärjestelyllä, Bulgarian viranomaiset ovat pyytäneet rahoitusapua kansainvälisiltä rahoituslaitoksilta, Euroopan yhteisöltä ja muilta kahdenvälisen avun rahoittajilta; sen jälkeen kun on laskettu mukaan arvioitu rahoitus, joka on mahdollista saada yksityisistä lähteistä sekä IMF:ltä ja Maailmanpankilta, ohjelmakauden aikana jää kattamatta vielä noin 550 miljoonan Yhdysvaltain dollarin rahoitusvaje, ennen kuin on mahdollista vahvistaa Bulgarian valuuttavarantoa ja tukea hallituksen talousohjelmaan liittyviä tavoitteita, yhteisön myöntämä uusi pitkän aikavälin laina Bulgarialle on sopiva toimenpide, jolla tuetaan maksutasetta ja vahvistetaan maan valuuttavarantoa, yhteisön lainan hallinnoiminen on annettava komission tehtäväksi, ja perustamissopimuksessa ei määrätä tämän päätöksen tekemiseksi muista kuin 235 artiklan valtuuksista, ON TEHNYT TÄMÄN PÄÄTÖKSEN: 1 artikla 1. Yhteisö antaa Bulgarialle mahdollisuuden pitkäaikaiseen lainaan, jonka pääoma on enintään 250 miljoonaa ecua ja laina-aika enintään kymmenen vuotta ja jonka tarkoituksena on varmistaa kestävä maksutasetilanne ja vahvistaa maan valuuttavarantoa. 2. Tätä tarkoitusta varten komissiolle annetaan valtuudet lainata Euroopan yhteisön puolesta tarvittavat varat, jotka annetaan Bulgarian käytettäväksi lainan muodossa. 3. Tätä lainaa hallinnoi komissio neuvotellen tiiviisti raha-asiain komitean kanssa ja tavalla, joka on kaikkien Kansainvälisen valuuttarahaston ja Bulgarian välillä tehtyjen sopimusten mukainen. 2 artikla 1. Komissiolla on raha-asiain komiteaa kuultuaan valtuudet sopia Bulgarian viranomaisten kanssa lainaan liitettävistä talouspoliittisista ehdoista. Näiden ehtojen on oltava 1 artiklan 3 kohdassa mainittujen sopimusten mukaiset. 2. Komissio tarkastaa säännöllisin väliajoin yhteistyössä raha-asiain komitean ja Kansainvälisen valuuttarahaston kanssa, että Bulgarian talouspolitiikka on tämän lainan tavoitteiden mukaista ja että lainan ehdot täytetään. 3 artikla 1. Laina maksetaan Bulgarialle kahdessa erässä. Ensimmäinen erä maksetaan Kansainvälisen valuuttarahaston kanssa tehdyn valmiusjärjestelyn ensimmäisen tarkastuksen loppuun saattamisen perusteella, jollei 2 artiklasta muuta johdu. 2. Jollei 2 artiklasta muuta johdu, toinen erä maksetaan valmiusjärjestelyn tyydyttävän jatkumisen perusteella, ei kuitenkaan aikaisemmin kuin neljännesvuoden kuluttua ensimmäisen erän maksamisesta. 3. Varat maksetaan Bulgarian keskuspankille. 4 artikla 1. Edellä 1 artiklassa mainitut lainanotto- ja lainanantotapahtumat suoritetaan käyttäen samaa arvopäivää, eivätkä ne saa aiheuttaa yhteisölle erääntymisaikojen muutoksia, valuuttakurssi- tai korkoriskejä tai muutakaan kaupallista riskiä. 2. Bulgarian pyynnöstä komissio toteuttaa tarvittavat toimet varmistaakseen, että lainaehtoihin sisällytetään aikaista takaisinmaksua koskeva lauseke ja että sitä voidaan myös käyttää. 3. Bulgarian pyynnöstä ja kun olosuhteet sallivat lainojen korkojen tarkistamisen komissio voi jälleenrahoittaa kaikki alkuperäiset luottonsa tai osan niistä tai järjestellä uudelleen vastaavia rahoitusolosuhteita. Jälleenrahoitus- tai rakenneuudistustoimenpiteet on suoritettava 1 kohdassa määriteltyjen edellytysten mukaisesti, eivätkä ne saa pidentää kyseisen lainan keskimääräistä kestoa tai lisätä jälleenrahoitus- tai rakenneuudistusajankohtana vielä maksamattoman lainapääoman määrää päivän valuuttakurssilla mitattuna. 4. Kaikki kulut, joita yhteisölle aiheutuu tämän päätöksen mukaisten toimenpiteiden suorittamisesta ja loppuun saattamisesta, jäävät Bulgarian maksettavaksi. 5. Raha-asiain komitealle tiedotetaan 2 ja 3 kohdissa mainituissa toimenpiteissä tapahtuvasta kehityksestä vähintään kerran vuodessa. 5 artikla Vähintään kerran vuodessa komissio antaa Euroopan parlamentille ja neuvostolle kertomuksen, joka sisältää arvion tämän päätöksen täytäntöönpanosta. (1) EYVL N:o L 174, 3.7.1991, s. 36. (2) EYVL N:o L 317, 31.10.1992, s. 94.